b'\n_START_ARTICLE_\nRegina Maleckait\xc4\x97\n_START_PARAGRAPH_\nRegina Maleckait\xc4\x97 (g. 1955 m. gegu\xc5\xbe\xc4\x97s 23 d. Navik\xc5\xb3 k., Zaras\xc5\xb3 r.) \xe2\x80\x93 choro dirigent\xc4\x97.\n_START_SECTION_\nBiografija\n_START_PARAGRAPH_\n1963\xe2\x80\x931974 m. mok\xc4\x97si Vilniaus M. K. \xc4\x8ciurlionio vidurin\xc4\x97je meno mokykloje (J. Svirskien\xc4\x97s choro dirigavimo klas\xc4\x97). 1974\xe2\x80\x931979 m. choro dirigavim\xc4\x85 studijavo Lietuvos valstybin\xc4\x97je konservatorijoje (doc. J. Motiekai\xc4\x8dio klas\xc4\x97)._NEWLINE_Nuo 1975 m. Lietuvos valstybin\xc4\x97s konservatorijos (muzikos akademijos) Choro dirigavimo katedros koncertmeister\xc4\x97, nuo 1979 m. Lietuvos radijo ir televizijos vaik\xc5\xb3 choro dirigent\xc4\x97. Choro meno vadovui ir vyr. dirigentui A. Girdzijauskui pad\xc4\x97jo parengti daugel\xc4\xaf koncertini\xc5\xb3 program\xc5\xb3, koncertuose da\xc5\xbenai diriguodavo jaunesniajai choro grupei._NEWLINE_Nuo 1992 m. viso kolektyvo meno vadov\xc4\x97 ir vyr. dirigent\xc4\x97. Choras daugiausia propaguoja lietuvi\xc5\xb3 kompozitori\xc5\xb3 dainas ir sud\xc4\x97tingesnius k\xc5\xabrinius, koncertuoja Vilniuje ir kituose Lietuvos miestuose, dalyvauja \xc4\xafvairiuose kult\xc5\xabros renginiuose, padar\xc4\x97 daug \xc4\xafra\xc5\xa1\xc5\xb3 Lietuvos radijui ir televizijai. Dalyvavo 1994 m. I ir 1998 m. II Pasaulio lietuvi\xc5\xb3 dain\xc5\xb3 \xc5\xa1vent\xc4\x97se Vilniuje ir 1997 m. Lietuvos moksleivi\xc5\xb3 dain\xc5\xb3 \xc5\xa1vent\xc4\x97je \xe2\x80\x93 konkurse peln\xc4\x97 absoliu\xc4\x8diai geriausio kolektyvo vard\xc4\x85. 1994 m. Japonijoje (Tokyo) chor\xc5\xb3 \xc4\xafra\xc5\xa1\xc5\xb3 konkurse laim\xc4\x97jo tre\xc4\x8di\xc4\x85j\xc4\x85 viet\xc4\x85, 1996 m. muzikos festivalyje Belgijoje (Neerpelt) peln\xc4\x97 antr\xc4\x85j\xc4\x85 viet\xc4\x85, o 1997 m. tarptautiniame jaunimo chor\xc5\xb3 konkurse Slov\xc4\x97nijoje (Celje) \xe2\x80\x93 antr\xc4\x85j\xc4\x85 viet\xc4\x85. 1994 m. \xc5\xa1is vaik\xc5\xb3 choras gastroliavo JAV (\xc4\x8cikagoje, Bostone, Niujorke, Putname, Baltimor\xc4\x97je, Va\xc5\xa1ingtone) ir Kanadoje (Toronte ir Montrealyje), taip pat koncertavo Japonijoje, Nyderlanduose, Belgijoje, Pranc\xc5\xabzijoje, Vokietijoje._NEWLINE_Nuo 1986 m. lygia greta dirigent\xc4\x97 vadovauja Vilniaus miesto kameriniam mi\xc5\xa1riajam chorui \xe2\x80\x9eSod\xc5\xbeius". Chor\xc4\x85 i\xc5\xa1mok\xc4\x97 nema\xc5\xbea \xc4\xafvairi\xc5\xb3 k\xc5\xabrini\xc5\xb3, sureng\xc4\x97 koncert\xc5\xb3 Vilniuje ir kitur, jis dalyvavo 1990 m. Lietuvos tautin\xc4\x97je dain\xc5\xb3 \xc5\xa1vent\xc4\x97je, 1994 m. I ir 1998 m. II Pasaulio lietuvi\xc5\xb3 dain\xc5\xb3 \xc5\xa1vent\xc4\x97se Vilniuje, 1995 ir 1997 m. Baltijos ir \xc5\xa0iaur\xc4\x97s \xc5\xa1ali\xc5\xb3 chor\xc5\xb3 festivaliuose Rygoje (Latvija) ir Gotlande (\xc5\xa0vedija)._NEWLINE_R. Maleckait\xc4\x97 \xe2\x80\x93 Vilniaus miesto dain\xc5\xb3 \xc5\xa1ven\xc4\x8di\xc5\xb3, 1997 m. Lietuvos moksleivi\xc5\xb3 dain\xc5\xb3 \xc5\xa1vent\xc4\x97s ir 1998 m. II Pasaulio lietuvi\xc5\xb3 dain\xc5\xb3 \xc5\xa1vent\xc4\x97s Vilniuje dirigent\xc4\x97. Lietuvos chor\xc5\xb3 s\xc4\x85jungos prezidiumo nar\xc4\x97, 1994 m. ji apdovanota S. \xc5\xa0imkaus premija, o 1996 m. Lietuvos radijo ir televizijos \xe2\x80\x9eAuksin\xc4\x97s bit\xc4\x97s" dovana.\n_START_SECTION_\n\xc5\xa0altinis\n_START_PARAGRAPH_\nBoleslovas Zubrickas. Pasaulio lietuvi\xc5\xb3 chorved\xc5\xbeiai: enciklopedinis \xc5\xbeinynas. Vilnius, 1999. Informacijos publikavimui gautas \xc5\xbeodinis autoriaus leidimas.'